CELEX: 32016D1940
Language: lv
Date: 2016-10-06 00:00:00
Title: Komisijas Īstenošanas lēmums (ES) 2016/1940 (2016. gada 6. oktobris) par tirgus apstākļu noteikšanu attiecībā uz termināļa aeronavigācijas pakalpojumiem Apvienotajā Karalistē saskaņā ar Īstenošanas regulas (ES) Nr. 391/2013 3. pantu (izziņots ar dokumenta numuru C(2016) 6336)

5.11.2016   
            
            
               LV
            
            
               Eiropas Savienības Oficiālais Vēstnesis
            
            
               L 299/59
            
         KOMISIJAS ĪSTENOŠANAS LĒMUMS (ES) 2016/1940
   (2016. gada 6. oktobris)
   par tirgus apstākļu noteikšanu attiecībā uz termināļa aeronavigācijas pakalpojumiem Apvienotajā Karalistē saskaņā ar Īstenošanas regulas (ES) Nr. 391/2013 3. pantu
   
      
         (izziņots ar dokumenta numuru C(2016) 6336)
      
   
   (Autentisks ir tikai teksts angļu valodā)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 10. marta Regulu (EK) Nr. 550/2004 par aeronavigācijas pakalpojumu sniegšanu vienotajā Eiropas gaisa telpā (pakalpojumu sniegšanas regula) (1) un jo īpaši tās 16. panta 1. punktu,
   ņemot vērā Komisijas 2013. gada 3. maija Īstenošanas regulu (ES) Nr. 391/2013, ar ko nosaka kopīgu tarifikācijas sistēmu aeronavigācijas pakalpojumiem (2), un jo īpaši tās 3. panta 4. punktu,
   tā kā:
   
               (1)
            
            
               Īstenošanas regulā (ES) Nr. 391/2013 ir noteikta kopīga tarifikācijas sistēma aeronavigācijas pakalpojumiem. Saskaņā ar minētās regulas 3. panta 1. punktu dalībvalstis var nolemt, ka daži vai visi to termināļa aeronavigācijas pakalpojumi tiek sniegti tirgus apstākļos. Šādā gadījumā piemēro minētās regulas noteikumus, bet attiecīgā dalībvalsts var nolemt attiecībā uz minētajiem pakalpojumiem neveikt pasākumus, kas minēti 3. panta 1. punkta a) līdz d) apakšpunktā.
            
         
               (2)
            
            
               Apvienotās Karalistes iestādes 2015. gada 6. maijā informēja Komisiju par minētās dalībvalsts lēmumu, ka uz termināļa aeronavigācijas pakalpojumiem lidostu termināla tarifikācijas B zonā attiecas tirgus apstākļi. Šie pakalpojumi tiek sniegti deviņās Apvienotās Karalistes lidostās, proti, Heathrow Airport-London, Gatwick Airport-London, Stansted Airport-London, Luton, City Airport-London, Birmingham, Manchester, Glasgow un Edinburgh.
            
         
               (3)
            
            
               Apvienotās Karalistes iestādes iesniedza ziņojumu par novērtēšanas saturu un rezultātiem attiecībā uz Īstenošanas regulas (ES) Nr. 391/2013 I pielikuma nosacījumiem, uz kuriem minētais lēmums ir balstīts. Pēc Komisijas lūguma šīs iestādes 2015. gada 2. oktobrī iesniedza papildu pierādījumus, tostarp konkursa dokumentāciju. Komisija pārbaudīja Apvienotās Karalistes iestāžu sniegto informāciju.
            
         
               (4)
            
            
               Informācija liecina, ka šo iestāžu veiktais novērtējums ietvēra arī apspriešanos ar gaisa telpas izmantotāju pārstāvjiem saskaņā ar Īstenošanas regulas (ES) Nr. 391/2013 3. panta 2. punktu, kā arī ar citām ieinteresētajām personām, piemēram, lidostu ekspluatantiem un aeronavigācijas pakalpojumu sniedzējiem.
            
         
               (5)
            
            
               Turklāt informācija liecina, ka Apvienotajā Karalistē termināļa aeronavigācijas attiecīgajā tirgū pastāv tirgus apstākļi. Jo īpaši novērtējuma ziņojums parāda, ka ir izpildīti Īstenošanas regulas (ES) Nr. 391/2013 I pielikumā minētie nosacījumi. Tas attiecas arī uz tām termināļa tarifikācijas B zonas lidostām, kurās vēl nav noticis konkurss, bet tas ir paredzēts nākotnē, jo, lai pastāvētu tirgus apstākļi, nav nepieciešams, lai šāda procedūra būtu notikusi analizētajā laikposmā.
            
         
               (6)
            
            
               Tāpēc Komisija piekrīt Apvienotās Karalistes iestāžu novērtējumam, ka termināļa tarifikācijas B zonas lidostu termināļa aeronavigācijas pakalpojumi ir pakļauti tirgus apstākļiem.
            
         
               (7)
            
            
               Saskaņā ar Īstenošanas regulas (ES) Nr. 391/2013 3. panta 5. punktu šis lēmums būtu jāpiemēro attiecīgajā pārskata periodā, proti, otrajā pārskata periodā (2015–2019),
            
         IR PIEŅĒMUSI ŠO LĒMUMU.
   1. pants
   Komisija uzskata, ka tirgus nosacījumi ir noteikti attiecībā uz termināļa aeronavigācijas pakalpojumiem Apvienotajā Karalistē tarifikācijas B zonā saskaņā ar Īstenošanas regulas (ES) Nr. 391/2013 I pielikumu.
   2. pants
   Šo lēmumu piemēro līdz 2019. gada 31. decembrim.
   3. pants
   Šis lēmums ir adresēts Lielbritānijas un Ziemeļīrijas Apvienotajai Karalistei.
   
      Briselē, 2016. gada 6. oktobrī
      
         
            Komisijas vārdā –
         
         
            Komisijas locekle
         
         Violeta BULC
      
   
   
      (1)  OV L 96, 31.3.2004., 10. lpp.
   
   
      (2)  OV L 128, 9.5.2013., 31. lpp.